Naannoon Tigraay filannoo sadarkaa naannootti gaggeessuuf jiru irratti galmee filattootaa haala tekinooloojii haaraatiin deegarameen gaggeessuuf yaalii galmee dijitaalaa eegale.
Adeemsa kana hojiirra oolchuuf appii mobaayilii irratti fe'ameen yaaliin galmee gaggeeffamaa jiraachuu riippoortarri BBC Tigrinyaa Maqaleerraa gabaase. Appiin kalaqa teknooloojii haaraa ta'e kunis yeroo jalqabaatiif kaleessa Magaalaa Maqalee, buufata Hayyaalom kan kutaa magaalaa Haawaltiitti argamuutti yaalameera jedhame. Filattoonni applikeeshinii bilbila harkaarratti fe'amuun kan galmaa'an yoo ta'u, nama tokko galmeessuufis sakandiiwwan 30 hanga 50 qofa kan fudhatu ta'uu, bakka bu'aan dhaabbanni appiicha kalaqe 'Haaraa Siri'aata Hidaarri' kan ta'an Obbo Haayilasilaassee Liilaay ni himu. Appii kanatti fayyadamuuf tajaajilli intarneetii kan hin barbaachifne ta'ulleen himameera. Appiin kunis galmee gaggeessuuf qofaas osoo hin taane, sagalee kennuuf illeen akka tajaajilu taasifamee kan hojjatame waan ta'eef Dilbata dhufu kana ammoo haala ittiin sagalee kennamurratti yaaliin kan taasifamu ta'un himameera. Haaluma kanaanis guyyaa filannootti namoonni filatan qofaasaanii gara kutaa sagaleen icciittiin itti keennamuu keessa galuun 'korojoo dijitaaliitiin' sagalee kennu jedhameera. Weerara koronaavaayirasitiin wal qabatees, tokkoon tokkoo namoota sagalee kennanii waan argii (screen) taableetii tuqaniifuu alkoolii ykn saanitaayizaratti fayyadamuun diriqama ta'a jedhameera. Naannoon Tigraay filannoo marsaa 6ffaa sadarkaa naannoo Qaammee 4 gaggeessuuf karoorafachuu Komishinii Filannoo naannichaa waabeefachuun gabaasuun keenya ni yaadatama. Haaluma karoora filannoo baheetiinis galmeen filattootaa Hagayya ALI 15-24, 2012tti gaggeefama. Kanneen sababii garaa garaatiin guyyoota jedhaman kenneen keessatti galmaa'uu hin dandeenye ammoo Hagayyaa 23-24 kan galmaa'an ta'uu komishinichi BBCtti himeera. Dullii na filadhaa paartiilee siyaasa naannicha keessa socha'anis torban darbe kan eegale yoo ta'u, Hagayya 29 xumuramuun guyyoota afuriin booda gaafa Qaammee 4 filannoon ni gaggeefama jedhamee eegama.